聯合颱風警報中心

聯合颱風警報中心係美國海軍同美國空軍聯合喺夏威夷珍珠港設立嘅中心，負責幫太平洋、印度洋同其他海域嘅熱帶氣旋發出警報。JTWC支援美國國防部嘅所有分支，同埋其他美國政府機構。呢個中心製作數據嘅主要用途喺為咗保障軍用船艦同埋飛機嘅安全，而且會傳送去同世界各國一齊運作嘅軍方基地。聯合颱風警報中心原本喺1959年喺關島尼米茲山創立。因為1995年嘅基地關閉與重整法案，1999年1月1號就搬咗去珍珠港。

聯合颱風警報中心全年持續監察、分析同埋預測熱帶氣旋嘅行程、發展同埋動向，呢間中心嘅責任範圍覆蓋全球九成熱帶氣旋嘅活動範圍。聯合颱風警報中心幫熱帶氣旋發警報，但呢個中心採用美國官方以一分鐘時間測持續風速嘅標準，而唔係世界氣象組織建議嘅十分鐘。不過同美國國家颶風中心唔同嘅係，聯合颱風警報中心並唔係用薩菲爾-辛普森颶風等級。呢間中心依家由32名美國空軍同埋海軍人員運作，而且用緊幾個衛星系統、探測器、雷達、地表、高空全面數據同埋大氣模型去完成任務。喺2000年之前，聯合颱風警報中心亦都會負責將西太平洋風力有熱帶風暴級或者以上嘅熱帶氣旋命名；但由2000年開始，幫颱風命名變咗由日本氣象廳負責。

國家颶風中心

聯合颱風警報中心首頁 

美國